Un preot din comuna Valea Călugărească, județul Prahova, a provocat, luni seara, un accident în localitate, soldat cu rănirea unei tinere de 18 ani. Bărbatul, care conducea mașina îmbrăcat doar în lenjerie intimă, este cercetat de polițiști pentru că avea o alcoolemie de 1,05.

Reprezentanţii IPJ Prahova au declarat, pentru Mediafax, că evenimentul rutier s-a petrecut în comuna Valea Călugărească. Accidentul ar fi fost provocat de un preot care conducea o mașină după ce a consumat alcool.

„Acidentul s-a produs pe raza comunei Valea Călugărească, pe DJ 101 F. Se pare că bărbatul de 58 de ani ar fi pierdut controlul asupra direcției de mers și a pătruns pe contrasens, unde a intrat în coliziune cu un alt autoturism care circula regulamentar, condus de un bărbat de 22 de ani. Din impact a rezultat vătămarea corporală a unei tinere de 18 ani, pasageră în cel de-al doilea autoturism. Aceasta a fost transportată la Spitalul Județean de Urgență Ploiești. În urma testării cu aparatul etilotest, în cazul bărbatului de 58 de ani s-a înregistrat o valoare de 1,05 alcool pur în aerul expirat. A fost întocmit dosar penal pentru vătămare corporală din culpă și conducere sub influența alcoolului”, a declarat Oana Bunghez, purtătorul de cuvânt al IPJ Prahova.

Setarile tale privind cookie-urile nu permit afisarea continutul din aceasta sectiune. Poti actualiza setarile modulelor coookie direct din browser sau de aici – e nevoie sa accepti cookie-urile social media

Potrivit martorilor, preotul Dorian Dumitru era îmbrăcat doar în lenjerie intimă în momentul în care polițiștii au ajuns la locul accidentului.

Acesta nu va mai sluji, deocamdată, în biserica „Izvorul Tămăduirii și Sfântul Gheorghe”, din comuna Valea Călugărească.

„S-a declanșat o cercetare în sensul acesta. Este o anchetă internă, părintele va fi oprit de la slujire până se finalizează cercetările. Nu știu istoricul dânsului, din punct de vedere al șoferiei. Ca preot, nu a creat probleme până acum”, a declarat protopopul Adrian Matei, de la Protoieria Ploieşti Nord.

Luna trecută, un călugăr din Maramureș a provocat un accident pe DN1B, în Valea Călugărească, după ce nu a păstrat distanța față de autoturismul din față. Nimeni nu a fost rănit, însă acum călugărul este cercetat penal, fiind depistat cu o alcoolemie de 1,77 alcool pur în aerul expirat.